Metodický pokyn č. 17/2009-R
z 20. októbra 2009
k organizácii a činnosti centier olympijskej prípravy

 Gestorský útvar: sekcia štátnej starostlivosti o šport, tel.: 5937 4142 	CD-2009-30309/35932-20:10

Ministerstvo školstva Slovenskej republiky v súlade s § 14 ods. 1 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov v spojení s § 4 písm. a) a f) zákona č. 300/2008 Z. z. o organizácii a podpore športu a o zmene a doplnení niektorých zákonov v znení neskorších predpisov vydáva tento metodický pokyn:
Čl. 1	
Základné ustanovenia
(1)	Centrum olympijskej prípravy (ďalej len „COP“) zabezpečuje komplexnú starostlivosť o mladých talentovaných športovcov za účelom budúcej úspešnej reprezentácie Slovenskej republiky v olympijských športoch.
(2)	Zriaďovateľ školy, ktorá získala certifikát Ministerstva školstva Slovenskej republiky (ďalej len „ministerstvo“) o udelení COP, túto skutočnosť uvedie v zriaďovacej listine tejto školy.
(3)	Škola, ktorej bol udelený certifikát COP (ďalej len „škola s COP“), vo svojich vnútorných predpisoch upraví organizáciu a činnosť COP.
(4)	Športovcom pre účely tohto predpisu sa rozumie žiak, ktorý je registrovaný národným športovým zväzom (ďalej len „zväz“).
Čl. 2	
Športovec
(1)	Do COP možno zaradiť športovca, ktorý:
a)	zúčastňuje sa vyššieho sekundárneho vzdelávania v príslušnej škole s COP,
b)	spĺňa kritériá športovej výkonnosti a ďalšie odborné kritériá overujúce talent alebo vhodnosť somatotypu športovca na príslušný šport určené zväzom,
c)	absolvoval odbornú zdravotnú prehliadku, ktorej výsledok potvrdil zdravotnú spôsobilosť na výkon športovej činnosti,
d)	absolvoval psychologické vyšetrenie, ktorého výsledok potvrdil psychickú spôsobilosť na výkon športovej činnosti.
(2)	Športovca súťažiaceho v individuálnom športe možno do COP zaradiť, ak v súťaži jednotlivcov vo svojej vekovej kategórii v príslušnom alebo predchádzajúcich dvoch rokoch:
a)	bol účastníkom olympijských hier, majstrovstiev sveta, majstrovstiev Európy, olympijských hier mládeže alebo európskeho olympijského festivalu mládeže, ak o nominácii alebo nominačných kritériách rozhoduje medzinárodný športový zväz,
b)	umiestnil sa v 1. polovici hodnotených športovcov na majstrovstvách sveta alebo majstrovstvách Európy, ak o nominácii alebo nominačných kritériách rozhoduje zväz,
c)	umiestnil sa v 1. štvrtine hodnotených športovcov v oficiálnych dlhodobých športových súťažiach alebo rebríčkoch medzinárodného športového zväzu,
d)	získal titul majstra Slovenskej republiky, alebo
e)	vytvoril svetový, európsky alebo slovenský rekord.
(3)	Športovca súťažiaceho v kolektívnom športe (športovej hre) možno do COP zaradiť, ak je členom reprezentačného družstva alebo reprezentačného výberu vo svojej vekovej kategórii.
(4)	Vo výnimočných a odôvodnených prípadoch možno na návrh zväzu zaradiť do COP aj športovca, ktorý nespĺňa podmienky uvedené v odsekoch 2 a 3.  Ak ide o žiaka inej školy, súčasťou návrhu zväzu na zaradenie športovca do COP je aj písomný súhlas riaditeľa školy, ktorú žiak navštevuje. Vzdialenosť medzi školami musí umožňovať spoločnú športovú prípravu.
(5)	Športovec zaradený do COP:
a)	absolvuje výchovno-vzdelávací proces,
b)	absolvuje športovú prípravu podľa schváleného plánu športovej prípravy,
c)	absolvuje pravidelné lekárske prehliadky, diagnostické sledovanie, regeneráciu a psychologické vyšetrenia,
d)	dodržiava životosprávu športovca,
e)	absolvuje testovanie, monitoring a vyhodnocovanie športovej výkonnosti,
f)	zdržiava sa užívania zakázaných podporných látok,
g)	lieky a doplnky výživy užíva len s vedomím trénera a lekára.
(6)	Športovcovi zaradenému do COP sa poskytne
a)	trénerské a ďalšie personálne zabezpečenie športovej prípravy,
b)	zdravotné a diagnostické zabezpečenie a regenerácia,
c)	materiálno-technické a finančné zabezpečenie športovej prípravy podľa schváleného rozpočtu školy s COP.
(7)	Športovcovi zaradenému do COP, ktorý je  žiakom príslušnej školy s COP sa poskytne
a)	ubytovanie internátneho typu, ak obec jeho trvalého bydliska nie je totožná s obcou, v ktorej je škola s COP a podmienky neumožňujú denné dochádzanie do školy s COP ani absolvovanie športovej prípravy, 
b)	strava podľa príslušných predpisov,
c)	úhrada preukázaných nákladov na dopravu z obce jeho trvalého bydliska do obce, v ktorej je škola s COP a späť jedenkrát za mesiac.
(8)	Športovca možno vyradiť z COP, ak
a)	nespĺňa kritériá zaradenia do COP,
b)	neplní určené výkonnostné ciele,
c)	jeho zdravotný stav ďalej neumožňuje absolvovať športovú prípravu,
d)	bola mu uložená sankcia za porušenie zákazu užívania dopingu pri športovej činnosti,
e)	závažným spôsobom porušil životosprávu,
f)	nezúčastňuje sa na určených športových akciách, 
g)	o vyradenie požiada zväz,
h)	o vyradenie požiada škola, ktorú navštevuje,
i)	o vyradenie sám požiada.
Čl. 3	
Škola s COP
(1)	Škola s COP plní tieto úlohy:
a)	zabezpečuje zaradeným športovcom komplexnú, kvalitnú a odborne vedenú športovú prípravu, 
b)	umožňuje športovcom účasť na domácich a medzinárodných športových súťažiach a sústredeniach,
c)	poskytuje ubytovanie a stravovanie počas dní štúdia a/alebo športovej prípravy, vrátane dní pracovného voľna, pracovného pokoja a školských prázdnin, so zabezpečením príslušného pedagogického dozoru,
d)	zabezpečuje zaradeným športovcom odbornú zdravotnú starostlivosť, diagnostiku a regeneráciu,
e)	vypracováva ročný plán činnosti COP na obdobie od 1. septembra do 31. augusta a vyhodnocuje jeho plnenie,
f)	vypracováva v spolupráci so zväzom ročný plán športovej prípravy športovcov alebo družstiev s určením výkonnostných cieľov a vyhodnocuje jeho plnenie,
g)	sleduje dosahované študijné výsledky a plnenie študijných povinností, 
h)	umožňuje trénerom ďalšie vzdelávanie,
i)	spolupracuje pri zabezpečení činnosti COP so zriaďovateľom, ministerstvom, zväzom, Slovenským olympijským výborom, Národným športovým centrom a Antidopingovou agentúrou Slovenskej republiky,
j)	umožňuje zaradeným športovcom účasť na aktivitách na vyžiadanie ministerstva zväzu alebo Slovenského olympijského výboru.
k)	umožňuje zaradeným športovcom štúdium podľa individuálneho učebného plánu, ak je to potrebné.
(2)	Úlohy podľa odseku 1 môže škola s COP zabezpečovať aj v spolupráci s inými subjektmi na základe zmluvného vzťahu.
(3)	Škola s COP predkladá ministerstvu do 15. júna plán činnosti COP na nasledujúce obdobie, ktorý obsahuje najmä:
a)	identifikačné údaje školy s COP,
b)	údaje o športovcoch COP - údaje preukazujúce splnenie podmienok na zaradenie do COP a návrh na zaradenie nových športovcov,
c)	údaje o personálnom obsadení COP (zoznam trénerov a iných zamestnancov s uvedením ich kvalifikácie a ďalších požadovaných údajov),
d)	plány športovej prípravy odsúhlasené zväzom,
e)	návrh rozpočtu COP.
(4)	Škola s COP predkladá ministerstvu do 15. septembra vyhodnotenie plnenia plánu činnosti COP za predchádzajúce obdobie.
Čl. 4	
Organizácia a činnosť
(1)	Činnosť COP zabezpečujú:
a)	riaditeľ školy s COP,
b)	vedúci COP,
c)	hlavný tréner,
d)	tréner,
e)	športový pracovník,
f)	administratívny pracovník.
(2)	Vedúceho COP a hlavných trénerov určuje riaditeľ školy s COP.
(3)	Zamestnanci podľa odseku 1 písm. c) až f) patria do priamej riadiacej pôsobnosti vedúceho COP.
(4)	Vedúci COP zodpovedá za koordináciu všetkých aktivít v rámci COP. Jeho úlohou je v predpísanej forme a načas pripraviť pre ministerstvo plán činnosti COP a vyhodnotenie jeho plnenia. COP pri zabezpečovaní činnosti spolupracuje s ministerstvom, zväzom, Slovenským olympijským výborom, Národným športovým centrom a Antidopingovou agentúrou Slovenskej republiky.
(5)	Hlavný tréner zodpovedá za koordináciu športovej prípravy v rámci daného športu na príslušnom COP a kontrolu plnenia plánov športovej prípravy. Pri príprave plánov športovej prípravy spolupracuje s príslušným zväzom a metodicky usmerňuje ďalších trénerov v danom športe. Návrh na poverenie hlavného trénera predkladá riaditeľovi školy s COP príslušný zväz. Pre funkciu hlavného trénera sa vyžaduje minimálne kvalifikácia „tréner III. kvalifikačného stupňa“) alebo „tréner II. triedy“.
(6)	Tréner osobne vedie športovú prípravu so zverenými športovcami a predkladá hlavnému trénerovi plány športovej prípravy vrátane požiadaviek na zdravotné zabezpečenie, diagnostiku, regeneráciu a materiálno-technické zabezpečenie. 
(7)	Športovým pracovníkom je osoba, podieľajúca sa na športovom výkone športovca (masér, fyzioterapeut, lekár, technik, choreograf, diagnostik, kondičný tréner, psychológ). Športový pracovník môže byť organizačne zaradený do štruktúry COP podľa potreby školy s COP a jeho úlohy môžu byť kumulované.
(8)	Administratívnym pracovníkom je osoba, ktorá zabezpečuje administratívne a organizačné služby pre COP (ekonóm, personálny pracovník, organizačný pracovník). Administratívny pracovník môže byť organizačne zaradený do štruktúry COP podľa potreby školy s COP a jeho úlohy môžu byť kumulované.
(9)	Zamestnanci podľa ods. 1 písm. b) až f) sú v pracovno-právnom vzťahu so školou s COP.
Čl. 5	
Financovanie
(1)	Činnosť COP je financovaná z prostriedkov poskytnutých ministerstvom podľa osobitného predpisu), zriaďovateľom, inou právnickou osobou alebo fyzickou osobou.
(2)	Z finančných prostriedkov štátneho rozpočtu poskytnutých ministerstvom môžu byť financované:
a)	mzdy zamestnancov zabezpečujúcich činnosti v COP,
b)	ubytovanie, stravovanie a doprava športovcov,
c)	ubytovanie trénerov počas dní štúdia a/alebo športovej prípravy športovcov,
d)	prenájmy športovísk a iných zariadení,
e)	účasť na sústredeniach a súťažiach,
f)	športová príprava a zabezpečenie komplexnej starostlivosti o športovcov,
g)	materiálne náklady (investičné aj neinvestičné).
(3)	Finančné prostriedky nie je možné použiť na:
a)	splácanie úverov a úrokov z poskytnutých úverov,
b)	výdavky súvisiace s výchovno-vzdelávacím procesom nad rámec projektu COP.
(4)	Finančné prostriedky poskytnuté ministerstvom na projekt COP sú vedené na samostatnom účte alebo podúčte.
(5)	Vyúčtovanie finančných prostriedkov poskytnutých ministerstvom obsahuje vecné vyhodnotenie použitia poskytnutých finančných prostriedkov a zoznam účtovných dokladov s uvedením čísla účtovného dokladu, dátumu, sumy a účelu jej použitia.
Čl. 6	
Účinnosť
Tento metodický pokyn nadobúda účinnosť 21. októbra 2009.

minister

Obsah
Metodický pokyn č. 17/2009-R z 20. októbra 2009 k organizácii a činnosti centier olympijskej prípravy
Čl. 1	Základné ustanovenia
Čl. 2	Športovec
Čl. 3	Škola s COP
Čl. 4	Organizácia a činnosť
Čl. 5	Financovanie
Čl. 6	Účinnosť
Obsah